Í dag fengu 57 starfsmenn Arion banka afhent uppsagnarbréf . Þetta eru 38 starfsmenn í höfuðstöðvum og 19 á öðrum starfsstöðvum . Vinnumálastofnun hefur þegar verið tilkynnt um uppsagnirnar , segir í tilkynningu frá Arion banka . Þar segir að uppsagnirnar nú séu liður í hagræðingarferli sem staðið hefur yfir frá stofnun bankans . „ Það er erfitt skref að þurfa að grípa til uppsagna en nauðsynlegt til að bregðast við aðstæðum . Ekki eru fyrirhugaðar frekari aðgerðir af þessu tagi . Arion banki stendur frammi fyrir ákveðnum kaflaskilum í starfsemi sinni . Annars vegar líður að því að vinnu við úrlausnarmál ljúki . Hins vegar hefur dregið hratt úr vinnu tengdri endurskipulagningu í ytra umhverfi sem og við rannsókn og uppgjör af ýmsu tagi er tengjast fortíðinni . Almennt má ljóst vera að rekstur íslenska fjármálakerfisins er of kostnaðarsamur . Fjöldi starfsfólks hjá fjármálafyrirtækjum hér á landi er of mikill miðað við umfang kerfisins . Sú staðreynd á einnig við um Arion banka , “ segir m.a. í tilkynningu frá bankanum .